เริ่มชัด! โผล่บิ๊กล็อต JASIF เช้านี้กว่า 370 ล้านหน่วย จับตากระแสข่าว BBL ขายปรับพอร์ต
เริ่มชัด! โผล่บิ๊กล็อต JASIF เช้านี้ จำนวน 14 รายการ กว่า 370 ล้านหน่วย มูลค่ารวม 4.37 พันลบ. ราคาเฉลี่ย 11.60 บ./หุ้น ราคาต่ำกว่ากระดาน จับตากระแสข่าว BBL ขายปรับพอร์ต
26 ม.ค. 2561

สืบเนื่องจากช่วงเช้าวันนี้ (26 ม.ค.) มีกระแสข่าวลือว่า ธนาคาร กรุงเทพ จำกัด (มหาชน) หรือ BBL ผู้ถือหุ้นอันดับ 2 ของกองทุนรวมโครงสร้างพื้นฐานบรอดแบนด์อินเทอร์เน็ต จัสมิน หรือ JASIF จะทำการขายหุ้นออกมาประมาณ 270 ล้านหน่วย หรือประมาณ 80% ในราคาประมาณ 11.60 -11.90 บาท ซึ่งเป็นราคาต่ำกว่ากระดาน
โครงสร้างผู้ถือหุ้นอันดับ 1-5 ของ JASIF
ที่มา ตลท. (ภาพรวมข้อมูลผู้ถือหุ้น ณ วันที่ 24/11/2560)
โดยข่าวลือดังกล่าวส่งผลให้ราคา JASIF ปรับตัวลงแรง จนกระทั่งปิดตลาดภาคเช้าราคาปรับตัวลงมาอยู่ที่ 12.10 บาท ลบ 0.40 บาท หรือ 3.20% ราคาสูงสุดที่ 12.20 บาท ราคาต่ำสุดที่ 11.70 บาท มูลค่าซื้อขายที่ 5.47 พันล้านบาท
ล่าสุด จากการตรวจสอบของผู้สื่อข่าว พบรายการบิ๊กล็อตของ JASIF จำนวน 14 รายการ ปริมาณ 376,900,000 หน่วย มูลค่ารวม 4.37 พันล้านบาท ราคาเฉลี่ย 11.60 บาทต่อหน่วย ซึ่งเป็นราคาต่ำกว่ากระดาน
อย่างไรก็ตาม ทาง JASIF ยังไม่ได้เปิดเผยว่ารายการบิ๊กล็อตดังกล่าวเป็นการทำรายการของบุคคลใด จึงเป็นที่น่าจับตามองว่า รายการบิ๊กล็อตดังกล่าวนั้นจะเป็นไปตามข่าวลือที่เกิดขึ้นหรือไม่ เนื่องจากจำนวนหน่วยและราคาขายตามรายการบิ๊กล็อตที่ตรวจสอบพบนั้นค่อนข้างใกล้เคียงกับข่าวลือ
ทั้งนี้ หากมีความคืบหน้า “ข่าวหุ้นธุรกิจออนไลน์” จะรายงานให้ทราบเพิ่มเติมในเวลาต่อไป